S-715/2006

Mál þetta, sem þingfest var þann 11. desember sl. og dómtekið sama dag, var höfðað með ákæru lögreglustjórans á Selfossi, dagsettri 6. nóvember 2006, á hendur H-kk-þgf K-kk-þgf, kt. 000000-0000, Borgarhrauni 15, Grindavík, en með dvalarstað í fangelsinu að Litla-Hrauni, Eyrabakka, fyrir fíkniefnabrot,

I.

,,Með því að hafa um hádegisbil miðvikudaginn 26. júlí 2006 haft í vörslu sinni 0,83 grömm af amfetamíni og 0,66 grömm af hassi, sem ákærði faldi í munnholi sínu en fangaverðir fundu við líkamsleit og með því að hafa síðar sama dag haft í vörslu sinni, í klefa nr. 218 í fangelsinu á Litla Hrauni, 1,76 grömm af amfetamíni og 1,87 grömm af hassi sem fangaverðir fundu við leit í klefanum.

II.

með því að hafa sunnudaginn 6. ágúst 2006 haft í vörslu sinni í klefa nr. 218 í fangelsinu á Litla Hrauni 5,8 grömm af hassi og 0,72 grömm af tókbaksblönduðu kannabisefni sem ákærði framvísaði til fangavarða við klefaleit.

Ákæruvaldið telur brot ákærða varða við 2. gr. sbr. 5. og 6. gr. laga um ávana-og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar og til að sæta upptöku á framangreindum fíkniefnum (efnaskrá nr. 9827, 9828 og 9829), en lagt var hald á greind fíkniefni samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði, sem kom fyrir dóminn við þingfestingu málsins, játaði brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða, en ákærði óskaði ekki eftir því að sér yrði skipaður verjandi, hafði verið gefinn kostur á að tjá sig um lagaatriði og ákvörðun viðurlaga. Ákærði krafðist vægustu refsingar en hann lagði fram í dóminum afrit af agaviðurlögum sem hann var látinn sæta í fangelsinu vegna brota á reglum fangelsisins.

Um málavexti vísast til ákæruskjals.

Samkvæmt sakavottorði ákærða sem liggur frammi í dóminum hefur ákærði fimm sinnum verið dæmdur fyrir brot gegn ávana- og fíkniefnalöggjöfinni frá árinu 1997 til 2006 auk þess að hafa fengið dóma fyrir ýmis hegningarlaga- og umferðarlagabrot frá 1988. Árið 1988 var ákærði dæmdur í þriggja mánaða skilorðsbundið fangelsi til tveggja ára fyrir brot gegn 244. gr., 1. mgr. 259. gr. almennra hegningarlaga og 2. mgr. 45. gr. og 1. mgr. 48. gr. umferðarlaga, sviptur ökurétti í tvo mánuði auk þess að greiða 12.000 króna sekt. Þann 3. febrúar 1997 var ákærði dæmdur í Héraðsdómi Reykjavíkur í fimm mánaða fangelsi, skilorðsbundið í tvö ár fyrir brot gegn 244. gr. almennra hegningarlaga. Þann 19. desember 1997 var ákærði dæmdur til greiðslu 75.000 króna sektar fyrir brot gegn ávana- og fíkniefnalöggjöfinni. Þann 27. mars 1998 var ákærði dæmdur í Héraðsdómi Reykjaness í sjö mánaða fangelsi, þar af fjóra mánuði skilorðsbundna til þriggja ára fyrir brot gegn 244., 1. mgr. 259, sbr. 20. og 244. sbr. 20. gr. almennra hegningarlaga og var dómurinn frá 3. febrúar 1977 dæmdur með. Þann 5. desember 2002 var ákærði dæmdur í Héraðsdómi Reykjaness í sex mánaða fangelsi þar af fjóra mánuði skilorðsbundna til þriggja ára fyrir brot gegn 244., 155. og 1. mgr. 259. gr. almennra hegningarlaga. Þann 28. ágúst 2003 var ákærði dæmdur í 12 mánaða fangelsi fyrir brot gegn 244., 1. mgr. 259. gr. laga nr. 19/1940, 1. mgr. 48., 1. og 2. mgr. 10. gr. laga nr. 50/1987. Þann 5. september 2003 var ákærði dæmdur í Héraðsdómi Reykjaness fyrir brot gegn 249. gr. almennra hegningarlaga en ekki gerð sérstök refsing, hegningarauki. Þann 1. mars 2004 var ákærði dæmdur í Héraðsdómi Reykjavíkur í 18 mánaða fangelsi fyrir brot gegn 244., 244. sbr. 20., 1. mgr. 259. gr. laga nr. 19/1940 og laga nr. 65/1974, hegningarauki. Þann 8. febrúar 2006 var ákærði dæmdur í Héraðsdómi Reykjavíkur í 14 mánaða fangelsi fyrir brot gegn lögum nr. 65/1974 og 244. og 254. gr. laga nr. 19/1940 og þann 4. júlí 2006 var ákærði dæmdur í fjögurra mánaða fangelsi í Héraðsdómi Reykjavíkur fyrir brot gegn 244., 248. og 254. gr. laga nr. 19/1940 og 2. sbr. 5. gr. laga nr. 65/1974 og 1. mgr. 259. gr. almennra hegningarlaga nr. 19/1940 2. mgr. sbr. 4. mgr. 37. gr. umferðarlaga.

Brot þau sem ákært er fyrir í máli þessu eru framin í fangelsinu á Litla-Hrauni. Ákærði var látinn sæta agaviðurlögum vegna brota samkvæmt ákærulið 1 frá 27. júlí til 31. júlí 2006. Þann 6. ágúst sl. braut ákærði aftur af sér svo agaviðurlög virðast ekki hafa haft fælingarmátt hjá ákærða. Þykir því ekki efni til að taka tillit til þeirra við ákvörðun refsingar.

Með hliðsjón af sakaferli ákærða og með vísan til 72. gr. almennra hegningarlaga, þykir refsing ákærða hæfilega ákveðin fangelsi í einn mánuð. Ekki þykja efni til að skilorðsbinda refsinguna.

Með vísan til 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001, er fallist á kröfu ákæruvalds um upptöku á þeim fíkniefnum sem tilgreind eru í ákæru og lögregla lagði hald á eins og í dómsorði segir.

Enginn sakarkostnaður hlaust af rannsókn málsins.

Á-kvk-nf G-kvk-nf héraðsdómari dæmir mál þetta.

D ó m s o r ð :

Ákærði, H-kk-nf K-kk-nf, sæti fangelsi í einn mánuð.

Ákærði sæti upptöku á 0,72 grömmum af tóbaksblönduðu kannabisefni, 8,33 grömmum af hassi og 2,59 grömmum af amfetamíni, allt eins og í ákæru greinir.

Á-kvk-nf G-kvk-nf.